c: text/html

text:
ང་མི་གཅིག་པ་ཡིན་སྙམ་པ་མ་གཏོགས་ཏཱ་ལའི་བླ་མ་ཡིན་སྙམ་པའི་བསམ་བློ་གཏོང་གི་མེད།
དེ་རིང་སྔ་དྲོར་ལ་དྭགས་ཁྲིག་སེ་དགོན་དུ་ནང་ཆོས་བགྲོ་གླིང་ཆེན་མོའི་དབྱར་ཆོས་དབུ་འཛུགས་གནང་བའི་སྟེང་༧གོང་ས་མཆོག་གིས་ལ་དྭགས་ཁུལ་གྱི་ཆོས་ལུགས་ཁག་གིས་མཐུན་ལམ་གནང་དགོས་པ་དང་། ལ་དྭགས་སློབ་གྲྭ་ཁག་ཏུ་ནང་པའི་ལྟ་གྲུབ་སློབ་གཉེར་དང་བགྲོ་གླེང་སོགས་ཀྱི་ཐོག་ཤུགས་སྐྱོན་དགོས་པའི་བཀའ་གནང་སོང་།
དེ་རིང་ཞོགས་པའི་ཆུ་ཚོད་ ༩།༠༠ སྟེང་། ལ་དྭགས་རྒྱལ་ས་སླེའི་ཉེ་འཁྲིས་ཀྱི་ཁྲིག་སེ་དགོན་ཚུལ་ཁྲིམས་རྣམ་དག་གླིང་གི་མདུན་ཐང་དུ། དེ་རིང་ཚེས་ ༩ ནས་ ༢༠ བར་གྱི་ལ་དྭགས་དབྱར་ཆོས་ཆེན་མོ་དབུ་འཛུགས་མཛད་སྒོ་ཚོགས་སོང་། མཛད་སྒོའི་སྐུ་མགྲོན་གཙོ་བོར་༧གོང་ས་རྒྱལ་བ་རིན་པོ་ཆེ་མཆོག་དབུ་བཞུགས་ཐོག འཇམ་དགོན་རྒྱལ་བའི་རྒྱལ་ཚབ་དགའ་ལྡན་ཁྲི་རིན་པོ་ཆེ་མཆོག་དང་། གླིང་མཆོག་སྤྲུལ་རིན་པོ་ཆེ། ཁྲིག་སེ་རིན་པོ་ཆེ་མཆོག དེ་བཞིན། ལ་དྭགས་རང་སྐྱོང་ཡར་རྒྱས་ཚོགས་པའི་ཚོགས་གཙོ་བསོད་ནམས་ཟླ་བ་ལགས། ལ་དྭགས་དོན་རྩའི་བློན་པོ་ཚེ་རིང་རྡོ་རྗེ་ལགས། གཞན། ལ་དྭགས་ནང་ཚོགས་དང་ཁ་ཆེའི་ཆོས་དཔོན། དགོན་སྡེ་ཁག་གི་གྲྭ་བཙུན་དང་སེར་སྐྱ་མི་མང་ ༨༠༠༠ ལ་ཉེ་བ་འདུ་འཛོམས་གནང་སོང་།
མཛད་སྒོའི་སྟེང་ཁྲིག་སེ་དགོན་པའི་དགོན་བདག་རྗེ་བཙུན་ངག་དབང་འཇམ་དབྱངས་བྱམས་པ་བསྟན་འཛིན་མཆོག་གིས་མཎ་ཊལ་རྟེན་གསུམ་འདེགས་འབུལ་ཞུས་རྗེས་རྒྱ་གར་དང་བོད་རྒྱལ་ཁབ་ཆེན་པོའི་རྒྱལ་གླུ་དང་། དེའི་རྗེས་ཁྲིག་སེ་ལྷ་སྡེ་མི་སྡེའི་ཡོངས་ནས་༧གོང་ས་མཆོག་གི་སྐུའི་གྱ་སྟོན་དང་བསྟུན་ཏེ་བྱམས་བརྩེའི་གསེར་གྱི་གཟེངས་རྟགས་ཤིག་༧གོང་ས་མཆོག་ལ་ཕུལ་སོང་། ཐེངས་འདིའི་དབྱར་ཆོས་ཆེ་མོའི་སྟེང་བོད་པའི་གདན་ས་ཁག་དང་། ལ་དྭགས་ཁུལ་གྱི་གྲུབ་མཐའ་རིས་མེད་ཀྱི་དགོན་སྡེ་ཁག དེ་བཞིན། སློབ་གྲྭ་ཁག་བཅས་ཀྱི་དགེ་བཤེས་དང་མཁས་པ་ཚོས་ནང་ཆོས་སྐོར་ལ་བགྲོ་གླེང་གནང་རྒྱུ་ཡིན་འདུག
སྐབས་དེར་ཁྲིག་སེ་དགོན་པའི་དགོན་བདག་རྗེ་བཙུན་ངག་དབང་འཇམ་དབྱངས་བྱམས་པ་བསྟན་འཛིན་མཆོག་གིས་ད་ལོའི་དབྱར་ཆོས་ཆེན་མོ་ངོ་སྤྲོད་གནང་བ་ལྟར་ན། དེ་སྔོན་༧གོང་ས་མཆོག་གིས་ལ་དྭགས་སུ་ཆོས་བརྒྱུད་རིས་མེད་ཀྱི་མཁན་སྤྲུལ་དགེ་བཤེས་མང་པོ་གདན་འཛོམས་པའི་ཆོས་ཀྱི་བགྲོ་གླེང་འཚོགས་རྒྱུ་གལ་ཆེན་པོ་ཡིན་ཚུལ་གསུངས་པ་ལྟར། ལོ་བཞིའི་སྒོང་ནས་མཁས་པའི་ནང་ཆོས་བགྲོ་གླེང་དེ་དབུ་འཛུགས་གནང་བ་དང་། ལོ་གསུམ་ཙམ་ནས་དབྱར་ཆོས་ཆེན་མོ་ཞེས་མིང་བཏགས་ཡོད་འདུག
རིན་པོ་ཆེ་མཆོག་གིས་གསུངས་དོན། “༧གོང་ས་མཆོག་ ༡༩༨༤ ལོར་ཁྲིག་སེ་མགོན་པའི་སྐུ་རྟེན་རབ་གནས་གནང་བར་ཕེབས་སྐབས། དོལ་རྒྱལ་མ་བསྟེན་ན་ལེགས་ཚུལ་དང་། དེའི་ཚབ་ཏུ་དཔལ་ལྡན་ལྷ་མོ་བསྟེན་ན་ཕན་རླབས་ཡོད་སྐོར་གསུངས་པ་ལྟར། བཀའ་གསུང་དང་ལེན་ཞུས་ཏེ་དོལ་རྒྱལ་བསྟེན་མཚམས་རྩ་བ་ནས་བཞག་པ་ཡིན། དེའི་རྗེས་ནས་དགོན་སྡེ་འདིའི་དགེ་འདུན་པ་རྣམས་ཐུགས་མཐུན་ཁྲིམས་གཙང་གི་བཀྲ་ཤིས་པའི་དགེ་མཚན་སྔར་མེད་པ་ཞིག་བྱུང་སོང་། མ་འོངས་པར་ཡང་༧གོང་ས་མཆོག་གིས་བཀའ་གང་དང་ཅི་བསྩལ་དང་ལེན་ལག་བསྟར་ཞུ་རྒྱུ་ཡིན་པའི་དམ་བཅའ་ཞུ་བཞིན་ཡོད།” ཅེས་གསུངས་སོང་།
མཇུག་ཏུ་༧གོང་ས་མཆོག་གིས་མི་མང་ལ་གསུངས་བཤད་གནང་དོན། ང་ཚོ་འགྲོ་བ་མི་གཅིག་མཚུངས་ཆགས་ཡོད་པ་རེད། མི་རིགས་དང་ཆོས་ལུགས་མི་འདྲ་བ་ཡོད་ཀྱང་། ང་ཚོ་འདི་ལྟར་འཛོམས་ཡོང་གི་ཡོད་པ་དེ་མི་དང་མིའི་བརྩེ་བ་དང་། གྲོགས་པོའི་འདུ་ཤེས་ཤིག་གི་ཐོག་ནས་འཛོམས་ཡོང་གི་ཡོད་པ་རེད། ང་ཚོ་ཚང་མས་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་གྱུར་རེད། དེར་བརྟེན། སྡུག་བསྔལ་སེལ་ནས་བདེ་བ་བསྒྲུབ་རྒྱུའི་ལས་འགན་དང་ཐོབ་ཐང་ང་ཚོ་ཚང་མར་ཡོད་པ་རེད། གཞི་བརྟེན་དེའི་ཐོག་ནས་ང་ཚོ་མི་དང་མི་ཕན་ཚུན་བར་བརྩེ་བ་ཡོང་གི་ཡོད་པ་རེད།

robotstxt: allowed

filter: keep


text:
རྩོམ་པ་པོ་གངས་སྐྱེས་སྒྲུབ་པ་སྐྱབས་སྐོར་གྱི་དྲན་ཤེས་ཐོར་བུ།
གངས་སྐྱེས་སྒྲུབ་པ་སྐྱབས་ནི་བོད་ཆོལ་ཁ་གསུམ་གྱི་ཡ་གྱལ་ཁམས་དཀར་མཛེས་ཁུལ། གསེར་རྟ་རྫོང་། རགས་བཀྲམ་ཡུལ་ཚོའི་གེ་ཕེན་སྡེ་པར་སྐྱེས། ༡༩༩༠ ལོའི་དབྱར་ཁ་རག་བཀྲམ་ཡུལ་ཚོའི་སློབ་ཆུང་ནང་ངེད་གཉིས་མཉམ་ཞུགས་བྱས། ཁོང་སྐབས་དེར་ཡུལ་ཚོའི་ཐོག་གི་ལས་བྱེད་ཡིན་པ་ཁོང་གི་གཉེན་ཚན་ཞིག་གི་ནང་དུ་བསྡད་ནས་སློབ་གྲྭར་ཡོང་གི་ཡོད་པ་རེད།
སྐབས་དེར་ཁོང་ཕྲུ་གུ་རོད་ངན་(ནུས་སྟོབས་ཞན་པོ་)ཕར་བལྟས་ཚོད་ལ་ནུས་པ་གང་ཡང་མེད་པར། ཡར་མར་ལ་འགྲོ་སྐབས་ཀྱང་གང་སར་ཐང་ལ་རུལ་འགྲོ་མཁན་ཞིག་རེད་ལ། སྐད་སྙན་པོ་ཡོད་པས་སློབ་གྲྭའི་དུས་སྟོན་སྐབས་དགེ་རྒན་ཚོས་ཁོང་ལ་གཞས་གཏོང་འཇུག་གི་རེད། ཉིན་ཞིག་ཁོང་གི་གནས་ཚང་གི་གཉེན་ཉེ་དེ་མི་གཞན་དང་མཉམ་རྒྱག་རེས་ཤོར་ནས་རྨས་སྐྱོན་ཡང་བྱུང་ཡོད་པ་དང། སྐབས་དེར་ཁོང་གིས་རང་གི་གཉེན་ཉེ་ལ་རོགས་པ་བྱས་ཏེ་མི་གཞན་དེ་ལ་རྡོ་གཞུས་ཏེ། ཕྲུ་གུ་རོད་ངན་དེ་བློ་ཁོག་ཅན་ཞིག་རེད་ཅེས་ས་གནས་སུ་གྲགས།
སྐབས་དེའི་གསེར་རྟ་རྫོང་ཁོངས་ཀྱི་སློབ་གྲྭ་ཁག་ཚང་མ་མཐུན་རྐྱེན་ཧ་ཅང་སྐྱོ་བོ་ཡིན་ལ། གཞུང་ངོས་ནས་སློབ་ཁང་ཞིག་རལ་ཞིག་དང་། དགེ་རྒན་ཁ་ཤས་གྲ་སྒྲིག་ཡོད་པ་ལས། གཞན་སྡོད་གནས་སོགས་གང་ཡང་མེད། སྡེ་པའི་ནང་གི་ཕྲུ་གུ་ཚོར་རྒྱན་འཕངས་ཏེ་རྒྱན་ཐོབ་མཁན་ཚོ་སློབ་གྲྭར་ངེས་པར་དུ་གཏོང་དགོས་པ་དང་། དེ་མ་བཏང་ན་གཞུང་གིས་ཆད་པ་གཅོད་ཀྱི་ཡོད་པ་རེད། མི་མང་ཁྲོད་ཕྲུ་གུ་སློབ་གྲྭར་སྐྱེལ་མཁན་དཀོན་ལ། གལ་སྲིད་སྐྱེལ་མཁན་མང་པོ་ཡོད་ན་སྐྱེལ་ས་ཡང་མེད། གནས་ཚུལ་དེ་ཚོ་བཤད་དུས་དེང་སྐབས་ཡ་མཚན་པོ་འདྲ་ཡོད་སྲིད་མོད། སྐབས་དེའི་འབྲོག་སྡེ་ཁག་གི་ཉེ་འཁོར་དུ་སློབ་གྲྭ་མེད་པ་དང་། ཡུལ་ཚོའི་ཐོག་སློབ་མ་སྡོད་གནས་གྲ་སྒྲིག་མ་ཐུབ་པའི་དཀའ་ངལ་ཡོད། དེ་བཞིན་རྒྱ་གཞུང་གི་སློབ་གྲྭའི་ནང་ཕྲུ་གུ་ལ་སྤྱོད་པ་དང་། རྒྱ་ཡི་གོམས་གཤིས་འབྱར་ཡོང་བར་དོགས་པ་བྱེད་ཀྱི་ཡོད་པ་རེད། སྐབས་དེར་ངའི་ནང་ནས་སློབ་གསོ་གཙོ་བོ་སློབ་སྦྱོང་ཡག་པོ་གྱིས་མ་ཡིན་པར། “རྒྱ་མིའི་གོམས་གཤིས་དེ་ནང་ལ་ཁྱེར་མ་ཡོང་རོགས་”ཞེས་སློབ་གསོ་གཏོང་གི་འདུག སྤྱི་ཚོགས་དེ་འདྲའི་འོག་ངེད་གཉིས་ཀྱང་སློབ་གྲྭར་མཉམ་དུ་འཛོམས་པ་རེད།
༡༩༩༣ ལོར་གསེར་རྟ་རྫོང་སློབ་གྲྭར་ཡིག་རྒྱུགས་གཏོང་སྐབས་ཁོང་དུས་ཐོག་ལ་རྒྱུགས་སྤྲོད་སར་དུས་དབང་གིས་ཞུགས་ཐུབ་མ་སོང། ལོ་རྗེས་མ་ཁོང་ཡིག་རྒྱུགས་ལ་ཞུགས་ཏེ། ཡང་བསྐྱར་རྫོང་མི་རིགས་སློབ་གྲྭའི་ནང་ངེད་གཉིས་མཉམ་དུ་ཐུག་པ་རེད།
༡༩༩༥ ལོར་ཁོང་དང་འཛིན་གྲྭ་གཅིག་པ་དང་། ཁོང་གི་གྲོགས་པོ་ཡག་ཤོས་དེས་ལས་ཉེས་ཤིག་བསགས་ནས་སློབ་གྲྭ་ནས་འབྲོ་དགོས་བྱུང་བ་མ་ཟད། ནང་དུ་ཡང་མ་སོང་བར་གཅིག་པུར་ས་མཐར་འཁྱམ་སྐབས། གངས་སྐྱེས་སྒྲུབ་པ་སྐྱབས་ཀྱིས་རང་གི་གྲོགས་པོ་གཅིག་པུར་བྲོས་བྱོལ་འགྲོ་རྒྱུ་བློས་གཏོང་མ་ཐུབ་པར་ཁོང་ལ་རོགས་པ་བྱས་ཏེ། ཁོང་གཉིས་ཀ་སློབ་གྲྭ་ནས་བྲོས་བྱོལ་ལ་སོང་། ཁོང་གཉིས་ལ་ལམ་ཆས་ཀྱང་གང་ཡང་མེད་མོད། སློང་མོ་རྒྱག་བཞིན་རྐང་ཐང་ལ་དབུས་ཉི་མ་ལྷ་སར་སོང་། སྡུག་དཀའ་ལས་སྣ་ཚོགས་བརྒྱབ་སྟེ་དབུས་མཇལ་བྱས་རྗེས། ཕྱིར་ནང་དུ་ལོག་སྐབས་ནང་མི་འབྲེལ་ཡོད་དང་། དགེ་རྒན་ཚོས་སྒྲུབ་པ་སྐྱབས་བསྐྱར་དུ་སློབ་འཇུག་བྱས།ཁོང་གིས་རང་གི་སློབ་སྦྱོང་བློས་བཏང་བ་མ་ཟད། དཀའ་ལས་བརྒྱབ་སྟེ་གྲོགས་པོར་རོགས་པ་བྱས་པ་དེས་གྲོགས་ཀྱི་ལ་རྒྱ་མི་འདོར་བའི་མི་ཞིག་ཡིན་པར་སློབ་གྲོགས་ཚོས་ཡིད་སྨོན་བྱས། ཁོང་དུས་རྒྱུན་དགེ་རྒན་གྱི་ཁ་ལ་ཉན་པོ་དང་སློབ་གྲོགས་ཚོར་ཧ་ཅང་མཐུན་པ་དང་། སྐབས་དེར་སློབ་སྦྱོང་བྱེད་པ་ལས་དམིགས་བསལ་རྩེད་རིགས་གང་ལ་ཡང་དོ་སྣང་གཅིག་ཀྱང་མེད་མཁན་ཞིག་རེད།
༡༩༩༨ ལོའི་ལོ་མཇུག་ང་རྒྱ་གར་དུ་ཡོང་བ་རེད་ལ། ཁོང་གིས་མུ་མཐུད་སློབ་གཉེར་བྱས་ཏེ། ༡༩༩༩ ལོར་དཀར་མཛེས་ཁུལ་དགེ་འོས་སློབ་གྲྭར་ཞུགས། སློབ་མཐར་ཕྱིན་རྗེས་ལོ་ཁ་ཤས་རིང་ས་གནས་ཁག་ཅིག་ཏུ་དགེ་རྒན་བྱས་འདུག་ལ། ཁོང་མི་རིགས་ཀྱི་ལ་རྒྱ་ཡོད་མཁན་དང་དགེ་རྒན་ཤེས་ཡོན་ཅན་ཞིག་ཡིན་པར་ཚང་མས་ངོས་འཛིན་བྱས་འདུག དགེ་རྒན་གྱི་ཞོར་དུ་ཁོང་གིས་གངས་སྐྱེས་སྒྲུབ་པ་སྐྱབས་དང་གངས་མེ་སྟག་ཅེས་པའི་སྨྱུག་མིང་ཐོག་རྩོམ་ཡིག་མང་པོ་བྲིས་འདུག་ལ། ༢༠༠༨ ལོར་བོད་ཆོལ་ཁ་གསུམ་ནས་རྒྱ་ནག་གཞུང་ལ་བོད་མི་ཞི་རྒོལ་གྱི་གནས་ཚུལ་ཕྱོགས་བསྒྲིགས་དང་དེའི་ཐོག་དཔྱད་བརྗོད་སྤེལ་བའི་ >ཞེས་པའི་དཔེ་དེབ་བཙན་བྱོལ་ནང། འཇིགས་བྲལ་བསྟན་འཛིན་དང་བཀྲ་ཤིས་བདེ་ལེགས་གཉིས་ཀྱིས་པར་སྐྲུན་འགྲེམས་སྤེལ་བྱས། དཔེ་དེབ་དེར་སྲིད་སྐྱོང་བློ་བཟང་སེང་གེས་ཆེད་བརྗོད་བྲིས་པ་དང་། ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་ཀྱིས་དཔེ་དེབ་དབུ་འབྱེད་ཐོག་གསུང་བཤད་གནང་། དེ་མ་ཡིན་པའི་རྩོམ་ཡིག་ང་ལ་ལག་འབྱོར་བྱུང་བ་“གྲོང་ཁྱེར་དང་བོད་མིའི་ཟུར་སྣེ་ཞིག”ཅེས་པའི་བོད་མིའི་གྲོང་ཁྱེར་ནང་འཚོ་བ་སྐྱེལ་སྟངས་སྐོར་དང། “༧ཁྲག་འཐུང་བདུད་འཇོམས་རྡོ་རྗེའི་ཡོན་ཏན་གྱི་ཟུར་ཙམ་ལ་བསྔགས་པ་དྲི་མེད་དར་དཀར་རིང་མོ།”ཞེས་པའི་སྙན་ངག “ཁ་བའི་ཁྲོད་ཀྱི་རྣམ་ཤེས།”སོགས་བོད་མིའི་བདེ་སྡུག་སྐོར་གྱི་སྙན་ངག་སོགས་རྩོམ་ཡིག་མང་པོ་འདུག་ལ། རྩོམ་ཡིག་ལག་ཏུ་མ་འབྱོར་བར་རྩོམ་བྱང་ཁག་ཅིག་ཤེས་པ་ >  >  >  > ཞེས་པ་སོགས་ཡོད་འདུག
ཁོང་༢༠༡༢ ལོའི་ཟླ་༢ ཚེས་༡༥ ཉིན་གྱི་མཚན་མོ་ཁམས་གསེར་རྟ་རྫོང་གི་རང་ཁྱིམ་ནས་རྒྱ་གཞུང་གི་མི་སྣས་བཙན་ཁྲིད་བྱས་པ་དང་། སྐབས་དེར་འབྲེལ་ཡོད་བརྒྱུད་བོད་ནས་ཁོང་བཙན་ཁྲིད་བྱས་པ་ཕྱི་ལ་གནས་སྐབས་མ་བསྒྲགས་རོགས། སྒོར་མོ་སྤྲད་དེ་ཕྱིར་གཏོང་ཐབས་བྱེད་རྒྱུ་ཡིན་པས། དེ་ལ་བར་ཆད་མ་ཡོང་བ་ཞིག་དགོས་སྐོར་བརྗོད་སོང་། ཡིན་ཡང་གནས་ཚུལ་བཀག་འགོག་མ་ཐུབ་པར་བརྒྱུད་ལམ་ཁ་ཤས་ཀྱིས་ཁྱབ་བསྒྲགས་བྱས་སོང་ལ། དེས་ཕན་གནོད་བཤད་ཚོད་མ་ཐིག་ཀྱང་། ཁོང་ལོ་གཅིག་ལྷག་ལ་རྒྱ་གཞུང་གིས་བཀག་ཉར་བྱས་ཏེ་ནང་མིར་ཐུག་འཕྲད་ཀྱང་མ་ཐུབ་པར་ལྷག་པ་རེད།
༢༠༡༣ ལོའི་ཕྱི་ཟླ་༨ ཚེས་༡ ཉིན་ཁམས་ཉག་ཆུ་རྫོང་ཐོག་ནས་རྩོམ་པ་པོ་གངས་སྐྱེས་སྒྲུབ་པ་སྐྱབས་དང་། (ཁྲིམས་ཆད་ལོ་༥ དང་ཟླ་༦) བསམ་འགྲུབ། (ཁྲིམས་ཆད་ལོ་༥) གཡུ་སྦྲང་། (ཁྲིམས་ཆད་ལོ་༢) དྲན་གསལ། (ཁྲིམས་ཆད་ལོ་༣) ཤེལ་རྒྱལ་(ཁྲིམས་ཆད་ལོ་༢) བཅས་ལ་རྒྱ་གཞུང་གིས་བོད་དོན་ལས་འགུལ་སྤེལ་བའི་ཉེས་མིང་དང་། “ན་གཞོན་དམར་ཤོག་རྒོལ་ལན་ཚོགས་པ་”ཞེས་པ་བཙུགས་ཏེ་ངོ་རྒོལ་གྱི་ལས་ཀ་བྱས་པའི་ཉེས་མིང་འོག་ཁྲིམས་ཐག་བཅད་ཡོད་པ་རེད། (ཚང་མ་གསེར་རྟ་རྫོང་ཁོངས་ནས་རེད།)
བོད་མི་ཚོས་དུས་རྒྱུན་མི་ལོ་༦༠ ལྷག་གི་རིང་རྒྱ་ནག་གི་དབང་བསྒྱུར་ལ་ངོ་རྒོལ་རྒྱུན་ཆད་མྱོང་མེད་ལ། རྒྱ་ནག་གཞུང་གི་ངོས་ནས་ཀྱང་བོད་མིར་དྲག་གནོན་དང་འཇུ་བཟུང་བཙོན་འཇུག་རྒྱུན་ལྡན་ལྟ་བུ་རེད། བོད་ཀྱི་ན་གཞོན་ཤེས་ཡོན་པ་མང་པོ་ཞིག་གིས་བོད་དོན་དང་འབྲེལ་བའི་རྩོམ་ཡིག་བྲིས་པར་བརྟེན། རྒྱ་ནག་གཞུང་གིས་འཇུ་བཟུང་བཙོན་འཇུག་མང་པོ་བྱས་ཡོད་ལ། རྩོམ་པ་པོ་གངས་སྐྱེས་སྒྲུབ་པ་སྐྱབས་ཀྱང་དེའི་ཁྲོད་ནས་བོད་མི་ཚོར་རྒྱ་གཞུང་གི་བཙན་འོག་ཏུ་དཀའ་ངལ་ག་ཚོད་ཡོད་པ་གསལ་སྟོན་བྱེད་མཁན་གྱི་བོད་མིའི་ཚབ་མཚོན་ཐུབ་པའི་རྩོམ་པ་པོ་ཞིག་རེད་ལ། སྤྱིར་མིའི་བདེ་སྡུག་དང་སྒོས་སུ་བོད་མི་རིགས་ཀྱི་གནས་བབས་ཕྱིར་བསྒྲགས་ཐུབ་མཁན་གྱི་མགྲིན་ཚབ་པ་ཞིག་ཀྱང་རེད།།
ཆོས་ཉིད་འོད་ཟེར་གྱིས་༢༠༡༣།༨།༡༣ ཉིན།


text:
བོད་དུ་སླེབས་དུས་དགའ་སྐྱོ་གཉིས་ལྡན་གྱི་ཚོར་བ་བྱུང་སོང་།
དྷ་སར་རྟེན་གཞི་བྱས་པའི་ནང་བསྟན་སྲི་ཞུ་ཁང་གི་མྱུར་སྦྱོང་སློབ་གྲྭའི་འགན་འཛིན་རིན་ཆེན་རྡོ་རྗེ་ཉེ་ཆར་བོད་ནང་གཉེན་འཕྲད་དུ་སོང་ནས་ཕྱིར་རྒྱ་གར་དུ་འབྱོར་བ་དང་བསྟུན། གནས་ཚུལ་ཁག་ཅིག་གི་ཐོག་བཅར་འདྲི་ཞིག་བྱས་ཡོད།
དྲི་བ། ཁྱེད་རང་རྒྱ་གར་དུ་ལོ་ངོ་བཅུ་ཕྲག་གཅིག་ལྷག་བསྡད་རྗེས་ཡང་བསྐྱར་བོད་ནང་ཉེ་ཆར་གཉེན་འཕྲད་ལ་སོང་ནས་ཚོར་སྣང་ཆེ་ཤོས་གཅིག་ག་རེ་བྱུང་སོང་།
ལན། སྤྱིར་བཏང་ཚོར་སྣང་འདྲ་མིན་མང་པོ་བྱུང་སོང་། ང་ཕར་གཉེན་འཕྲད་དུ་ཕྱིན་པ་དེ་གཙོ་བོ་ཕ་མ་གཉིས་ལ་ངོ་ཐུག་ཏུ་སོང་བ་ཡིན། ང་ཕ་མ་གཉིས་ལ་ངོ་མ་ཐུག་ནས་ལོ་ངོ་༡༢ ཙམ་རེད་སོང་། ཡུན་རིང་པོ་ཞིག་གི་རྗེས་ནས་ཕ་མ་དང་ངོ་ཐུག་དུས་ཁོང་གཉིས་དངོས་ནས་རྒས་འདུག མགོའི་སྐྲ་དཀར། ཁ་ཡི་སོ་འཐོར། ལུས་ཀྱི་འབྱུང་བཞི་རྒུད་པ་སོགས་སྔོན་དང་མ་འདྲ་བ་མཐོང་དུས་སེམས་ལ་སྐྱོ་སྣང་གི་ཚོར་བ་དམིགས་བསལ་ཞིག་བྱུང་སོང་། ཡང་ཕ་མ་གཉིས་དང་ལོ་ངོ་མང་པོ་ཞིག་ལ་མ་འཕྲད་ནས་ཡང་བསྐྱར་གཅིག་འཕྲད་རྒྱུའི་སྐལ་བ་བྱུང་བ་དེ་ལ་ཡང་དངོས་གནས་དགའ་ཚོར་ཧ་ཅང་གི་ཆེན་པོ་སྐྱེས་བྱུང་། གང་ལྟར་དགའ་སྐྱོ་གཉིས་ལྡན་གྱི་ཚོར་བ་དམིགས་བསལ་ཞིག་བྱུང་། གཅིག་དེ་རེད། གཉིས་ནས་ང་ཡིན་ན་ཕ་ཡུལ་ལ་རྒྱུན་རིང་པོར་སོང་ཡོད་མ་རེད། སྔོན་མ་ཕ་ཡུལ་ལ་ཡོད་དུས་དམིགས་བསལ་རང་ཉིད་སྐྱེས་སའི་ཁོར་ཡུག་ལ་དོ་སྣང་འདྲ་གང་ཡང་ཡོད་མ་རེད། ཡིན་ན་ཡང་། ད་རེས་ཕ་ཡུལ་ལ་འབྱོར་དུས་ཕ་ཡུལ་གྱི་ས་ཆ་དང་། རང་བྱུང་ཁམས་ཀྱི་མཛེས་ལྗོངས་ཀྱི་སྣང་བརྙན་དེ་ཚོ་མཐོང་དུས། སོ་སོ་ཕ་ཡུལ་དུ་སྐྱེས་ཀྱང་ཕ་ཡུལ་ལ་སྡོད་རྒྱུ་མ་བྱུང་ནས་རྒྱུན་རིང་པོ་ཞིག་གི་རྗེེས་སུ་ཕ་ཡུལ་ལ་འབྱོར་དུས་ཡར་འདེགས་བཞིན་པ་ལྟ་བུའི་ཚོར་སྣང་དམིགས་བསལ་ཞིག་བྱུང་། ད་དེ་སོ་སོའི་ཕ་ཡུལ་ཟེར་ན་རེད། རང་བྱུང་ཁམས་ཀྱི་མཛེས་ལྗོངས་དེས་ང་རང་ལ་སྤྲད་པའི་ཚོར་བ་མ་འདྲ་ཞིག་གམ། བག་ཆགས་དམིགས་བསལ་ཞིག་རེད་འདུག
དྲི་བ། སྔོན་མ་ཁྱེད་རང་བོད་ནང་ཡོད་དུས་དང་མི་འདྲ་བར་དེང་སང་ཕྱོགས་གང་ཅིའི་ཐད་ནས་འགྱུར་བ་ག་རེ་སོང་ཡོད་པའི་ཚོར་སྣང་བྱུང་།
ལན། ད་སྤྱིར་བཏང་འགྱུར་བ་མང་པོ་སོང་ཡོད་ཀྱི་རེད། བོད་ས་སྤྱི་ཡོངས་སུ་འགྱུར་བ་འདི་འདྲ་ཞིག་སོང་འདུག་ཟེར་ནས་ངས་བཤད་ཐུབ་ཀྱི་མ་རེད། གང་ཡིན་ཟེར་ན་ངའི་ཕ་ཡུལ་དེ་རྔ་བ་བོད་རིགས་རང་སྐྱོང་ཁུལ་གྱི་འོག་རེད། དེ་ཡིན་དུས་རྔ་བ་བོད་རིགས་རང་སྐྱོང་ཁུལ་གྱི་ས་ཆ་ཁ་ཤས་དང་དཀར་མཛེས་བོད་རིགས་རང་སྐྱོང་ཁུལ་གྱི་ས་ཆ་ཁ་ཤས་ཤིག་ལ་འགྲོ་རྒྱུ་བྱུང་སོང་མ་གཏོགས། གཞན་བོད་ཀྱི་ས་ཆ་ཚང་མར་འགྲོ་རྒྱུ་བྱུང་ཡོད་མ་རེད། ས་ཁུལ་དེ་གཉིས་དང་འབྲེལ་བའི་ཐོག་ནས་ང་རང་གི་མཐོང་སྣང་དང་ཚོར་སྣང་ཞིག་བཤད་ན། དེ་སྔོན་ང་རང་བོད་ནང་ཡོད་དུས་ནས་རྔ་བ་བོད་རིགས་རང་སྐྱོང་ཁུལ་དང་། དཀར་མཛེས་བོད་རིག་ས་རང་སྐྱོང་ཁུལ་གྱི་ས་ཆ་མང་པོ་ལ་ཕྱིན་མྱོང་ཡོད། དེ་གཉིས་ཀྱི་ནང་ལ་མཚོན་ན་སྔོན་དང་མི་འདྲ་བར་འཛུགས་སྐྲུན་གྱི་ཕྱོགས་ནས་འགྱུར་བ་ཧ་ཅང་ཆེན་པོ་སོང་འདུག དེ་བཞིན་སྔོན་མ་ཡིན་ན་དཔེར་ན་ང་ཡོད་ས་ལྟ་བུའི་འབྲོག་པའི་ས་ཁུལ་མང་པོ་ཞིག་ལ་སློབ་གྲྭར་འགྲོ་རྒྱུ་དེ་འདྲ་ཉུང་ཉུང་རེད། སློབ་གྲྭ་མི་གཏོང་རྒྱུར་ཐབས་ཤེས་འཐེན་གྱི་ཡོད་རེད་དེ། དེང་སང་སོ་སོའི་ཁྱིམ་ཚང་ནང་ཕྲུ་གུ་གཅིག་མ་གཏོགས་མེད་ནའང་སློབ་གྲྭར་གཏོང་རྒྱུའི་ཐབས་ཤེས་འཐེན་གྱི་འདུག དེ་ཚོ་ངས་འགྱུར་བ་ཆེན་པོ་ཞིག་རེད་དྲན་གྱི་འདུག དེ་ནས་འཚོ་བའི་ཕྱོགས་ནས་འགྱུར་བ་ཆེན་པོ་ཞིག་སོང་འདུག དཔེར་ན་ང་སྔོན་མ་བོད་ནས་ཡར་ཡོང་དུས་ང་ཚོའི་ཕ་ཡུལ་ལ་མཚོན་ན་རླངས་འཁོར་ཡོད་མཁན་ཧ་ཅང་གི་མང་པོ་མ་རེད། ད་ལྟ་ཕལ་ཆེར་མི་ཚང་མར་རླངས་འཁོར་བསྐོར་རྒྱུ་ཡོད་པ་འདྲ་པོ་རེད་འདུག འཚོ་བའི་གནས་སྟངས་ཐད་སྤྱི་ཡོངས་ནས་འགྱུར་བ་ཆེན་པོ་ཞིག་ཐེབས་ནས་འཚོ་བ་ཡར་རྒྱས་སོང་འདུག་བསམ་པའི་ཚོར་བ་བྱུང་། དེ་ནས་ཤེས་ཡོན་གྱི་ཕྱོགས་ནས་ཡིན་ན་ཡང་། ན་གཞོན་དེ་ཚོས་ཤེས་ཡོན་ལ་དམིགས་བསལ་དོ་སྣང་འདྲ་ཡོད་པའི་ཚོར་བ་བྱུང་། དཔེ་དེབ་འདྲ་མིན་ཀྱི་སྐོར་ལ་ཡིན་ན་རེད། དེ་ནས་བསམ་བློའི་སྐོར་དང་ཆོས་ལུགས་ཀྱི་སྐོར། ལྟ་གྲུབ་ཀྱི་སྐོར། ཚན་རིག།རྩེད་རིགས། ཆབ་སྲིད་སོགས་གནས་སྟངས་ཅི་ཞིག་ཡིན་ན་ཁོང་ཚོས་དོ་སྣང་ཤུགས་ཆེན་པོ་བྱེད་ཀྱི་འདུག ཤེས་ཡོན་གྱི་ཕྱོགས་ནས་སྔོན་མ་དང་བསྡུར་ན་ད་ལྟའི་ན་གཞོན་ཚོར་དོ་སྣང་ཆེ་བ་ཡོད་པའི་ཚོར་སྣང་བྱུང་། དེ་ཡང་འགྱུར་བ་ཆེན་པོ་ཞིག་རེད་དྲན་གྱི་འདུག དེ་བཞིན་སྔོན་མ་འདྲ་པོ་ཡིན་ན་འབྲོག་པའི་ས་ཁུལ་མང་ཆེ་བར་འཁྲུག་འཛིང་མང་པོ་བྱེད་ཀྱི་ཡོད་རེད། མི་གཅིག་གིས་གཅིག་བསད་ན་གསོད་མཁན་དེ་དཔའ་བློ་ཁོག་ཅན་བརྩི་ཡི་ཡོད་རེད། རེད་དེ། ད་ལྟའི་ཆར་འཁྲུག་རྩོད་བྱེད་མཁན་ཡོད་ཀྱང་། མི་གཅིག་གིས་གཅིག་བསད་ན་དེ་ཆོ་མེད་པའི་བྱ་བ་རེད་བསམ་པའི་ཚོར་བ་དེ་སྔོན་མ་ལས་ཤུགས་ཆེ་བ་འདུག དེ་ཡང་གཅིག་བཟང་ཕྱོགས་ནས་འགྱུར་བ་འགྲོ་འདུག་བསམ་བསམ་བྱུང་། ལྷག་པར་ཏུ་དེ་འདྲའི་སྐོར་ལ་མཁན་པོ་ཚུལ་ཁྲིམས་བློ་གྲོས་སོགས་བོད་ནང་གི་དགེ་བའི་བཤེས་གཉེན་མང་པོ་དང་སློབ་གསོ་བ། སྤྱི་ཚོགས་སྟེང་གི་ཤེས་ཡོན་པ་མང་པོས་སློབ་གསོ་དང་ཤེས་ཡོན་སྐོར། དེ་བཞིན་དཔལ་འབྱོར། འཕྲོད་རྟེན། ཁོར་ཡུག་དང་བདེ་འཇག་སོགས། བརྗོད་གཞི་འདྲ་མིན་ཀྱི་སྐོར་ལ་བཀའ་མོལ་དང་གསུང་བཤད་གནང་མཁན་མང་པོ་བྱུང་གི་ཡོད་ས་རེད། ནང་འཁྲུག་བྱུང་བ་དེའང་ནོར་འཁྲུལ་ཆེན་པོ་ཞིག་རེད་ཅེས་བཀའ་སློབ་དང་སློབ་གསོ་ཡང་ནས་ཡང་དུ་གནང་གི་རེད་ཟེར། དེ་ཡིན་དུས་དེས་བཟང་ཕྱོགས་ཀྱི་འགྱུར་བ་ཞིག་ཏན་ཏན་ཐེབས་ཀྱི་འདུག་བསམ་པའི་ཚོར་སྣང་བྱུང་སོང་།
དྲི་བ། བོད་ནང་གི་བོད་མི་རྣམས་ཀྱིས་བཙན་བྱོལ་བོད་མིའི་གནས་སྟངས་སྤྱི་དང་བྱེ་བྲག་བོད་མིའི་སྒྲིག་འཛུགས་ཀྱི་ལངས་ཕྱོགས་ལ་རྒྱུས་ལོན་གྱི་ཚད་གཞི་ག་འདྲ་ཞིག་ཡོད་པའི་ཚོར་སྣང་བྱུང་།
ལན། བཙན་བྱོལ་བོད་མིའི་གནས་སྟངས་དང་བོོད་མིའི་སྒྲིག་འཛུགས་ཀྱིི་གནས་སྟངས་སྐོར་གནས་ཚུལ་ག་ཚོད་འགོ་འཚོས་ཀྱི་ཡོད་མེད་ངས་གསལ་པོ་གང་ཧ་གོ་མ་སོང་། ཡིན་ནའང་བོད་ནང་གི་བོད་མི་རྒན་གཞོན་ཕོ་མོ་མང་པོ་ཞིག་ལ་༧རྒྱལ་བ་རིན་པོ་ཆེ་མཇལ་འདོད་ཀྱི་འདུན་པ་དང་རེ་བ་ཤུགས་ཆེན་པོ་འདུག
དྲི་བ། ཁྱེད་ཀྱིས་ད་ལྟ་བོད་ནང་གི་བོད་མི་རྣམས་ལ་༧རྒྱལ་རིན་པོ་ཆེ་མཇལ་རྒྱུའི་ཐོག་ལ་རེ་བ་ཆེན་པོ་འདུག་གསུང་པ་རེད། དེས་ན་ཁོང་རྣམ་པས་༧རྒྱལ་བ་རིན་པོ་ཆེ་བོད་ལ་ཕེབས་ནས་མཇལ་ཐུབ་པ་ཡོང་གི་རེད་བསམ་པའི་ཆོད་སེམས་ཡོད་པ་དེ་འདྲ་རེད་འདུག་གམ། ག་འདྲ་རེད།
ལན། དེང་སང་མི་མང་པོ་ཞིག་ལ་རྒྱ་ནག་གཞུང་གིས་ཕྱི་བསྐྱོད་ལག་དེབ་ཅིག་སྤྲོད་ཀྱི་ཡོད་རེད། དེ་བརྒྱུད་ནས་གནས་བསྐོར་ཡོང་མཁན་མང་པོ་ཡོང་གི་ཡོད་པ་དེ་ང་ཚོས་ཤེས་གསལ་རེད། དེ་མིན་༧རྒྱལ་བ་རིན་པོ་ཆེ་བོད་ལ་ཕེབས་ཐུབ་མིན་གྱི་སྐད་ཆ་དེ་འདྲ་ངས་ཁོང་ཚོ་བརྒྱུད་ནས་གང་ཡང་གསལ་པོ་ཤེས་མ་སོང་། ཡིན་ནའང་ཁོང་རང་ཚོ་མང་པོ་ཞིག་ལ་མཇལ་འདོད་ཀྱི་འདུན་པ་ཤུགས་ཆེན་པོ་ཡོད་པའི་ཚོར་སྣང་ཆེན་པོ་བྱུང་།
དྲི་བ། ད་ཐེངས་ཁྱེད་རང་སོང་ནས་འབྲེལ་འདྲིས་བྱུང་བ་དང་། མཐོང་ཐོས་བྱུང་བའི་ཐོག་ནས་བལྟས་ན་བཙན་བྱོལ་བོད་མི་ལ་གཞིས་ལུས་བོད་མིའི་ངོས་ནས་བོད་ཀྱི་རྩ་དོན་གྱི་ཐད་ནས་རེ་བའི་ཚད་གཞི་ག་འདྲ་ཞིག་ཡོད་པའི་ཚོར་སྣང་བྱུང་།
ལན། དེ་ང་ལ་དམིགས་བསལ་གང་ཡང་བཤད་རྒྱུ་མེད། བཙན་བྱོལ་བོད་མིའི་སྒྲིག་འཛུགས་ལ་དོ་སྣང་བྱུང་གི་ཡོད་མེད་ཀྱི་སྐོར་ལ་ང་བོད་ལ་སོང་ནས་སུ་གང་དང་སྐད་ཆ་བྱུང་མ་སོང་། ཡང་བཙན་བྱོལ་བོད་གཞུང་ཟེར་ནས་རེ་བ་ཆེན་པོ་ཞིག་རྒྱག་གི་འདུག་བསམ་པའི་ཚོར་སྣང་གང་ཡང་མ་བྱུང་ལ། རེ་བ་རྒྱག་གི་མི་འདུག་བསམ་པའི་ཚོར་སྣང་དེ་འདྲ་ཡང་བྱུང་མ་སོང་། ང་ལ་མཚོན་ན་གནད་དོན་དེའི་སྐོར་དེ་ནམ་རྒྱུན་དུ་བཏང་སྙོམས་འདྲ་པོ་ཞིག་རེད།
དྲི་བ། བོད་ནས་བཙན་བྱོལ་ལ་ཡོང་སྟེ་རྒྱུན་རིང་པོ་བསྡད་རྗེས་སླར་བོད་ནང་བསྐྱོད་ནས་སྡོད་མཁན་མང་པོ་ཞིག་ཡོད་རེད། ཁོང་ཚོའི་འཚོ་བ་སྐྱེལ་སྟངས་ག་འདྲ་ཡིན་མིན་དང་། དེ་བཞིན་ཁོང་ཚོའི་ངོས་ནས་བཙན་བྱོལ་བོད་པ་རྣམས་ཀྱི་ཐོག་ལ་དགོངས་ཚུལ་འདི་འདྲ་ཞིག་འདུག་བསམ་པའི་ཚོར་སྣང་བྱུང་ངམ།
ལན། དེ་འདྲ་མི་ཁ་ཤས་ལས་མང་པོ་དང་ཐུག་མ་སོང་། ཡིན་ན་ཡང་། ཁོ་ཚོ་ཕར་ཕྱོགས་ལ་འཚོ་བའི་གནས་སྟངས་ཀྱི་ཐད་ནས་ཡག་པོ་ཡོད་ས་རེད། འཚོ་བ་སྐྱེལ་སྟངས་མང་ཆེ་བ་ཚོང་ལ་ཁ་ཕྱོགས་འདུག ཚོང་གི་ཐོག་ལ་དོ་སྣང་དམིགས་བསལ་འདུག ཁ་ཤས་ཀྱིས་དབྱིན་ཡིག་དགེ་རྒན་དང་ཡུལ་སྐོར་སྣེ་ཤན་པའི་ལས་ཀའང་བྱེད་ཀྱི་འདུག ཡང་ཁ་ཤས་ཀྱིས་ཡིག་སྒྱུར་སོགས་བྱ་བ་སྣ་ཚོགས་དང་འཚོ་བ་སྐྱེལ་སྟངས་འདྲ་མིན་རེད་འདུག སྤྱིར་བཏང་བོད་ནས་ང་རང་ཚོ་སླར་ཡང་མཉམ་དུ་ཐུག་ནས་སྐད་ཆ་བཤད་དུས་ཚང་མ་བོད་ནས་ཚུར་རྒྱ་བལ་གཉིས་ལ་ཡོང་མྱོང་མཁན། དེ་ནས་ཡང་བསྐྱར་བོད་ནང་ཕྱིར་ལོག་ནས་འདུག་མཁན་གཅིག་པ་ཡིན་སྟབས། བརྒྱུད་རིམ་འདྲ་པོ་ཡིན་དུས་ང་ཚོས་ཕན་ཚུན་གྱི་གནས་ཚུལ་ཤེས་ཀྱི་ཡོད་རེད། དེའི་སྐོར་ལ་དམིགས་བསལ་སྐད་ཆ་འདྲ་པོ་གང་བྱུང་མ་སོང་།
དྲི་བ། ཁྱེད་རང་བོད་ནང་བསྡད་པའི་རིང་དང་། རྒྱ་ནག་དེ་བར་ཡར་མར་འགྲུལ་བཞུད་བྱེད་དུས་མྱོང་ཚོར་དམིགས་བསལ་འདྲ་གང་བྱུང་། ཡང་ན་དཀའ་ངལ་དམིགས་བསལ་འདྲ་འཕྲད་སོང་ངམ།
ལན། མྱོང་ཚོར་ངས་གོང་དུ་བཤད་པ་བཞིན་ཕ་མ་དང་ཐུག་པ་དེ་རེད། དེ་ནས་གཞན་དམིགས་བསལ་གྱི་མྱོང་ཚོར་འདྲ་པོ་ང་ལ་གང་མ་བྱུང་། དཀའ་ངལ་དམིགས་བསལ་དེ་འདྲ་ཡང་བྱུང་མ་སོང་།
དྲི་བ། བཙན་བྱོལ་དང་བོད་ནང་གཉིས་བར་བོད་ཀྱི་སྐད་ཡིག་གི་གནས་སྟངས་ཐད་ཁྱད་པར་ག་འདྲ་ཞིག་མཐོང་སོང་།
ལན། སྤྱིར་བཏང་བོད་ནང་ལ་བོད་མི་མང་བ་ཡོད་རེད། དེ་ནང་བཞིན་སྐད་ཡིག་གི་སྤྱོད་སྒོ་ཡང་བཙན་བྱོལ་དང་བསྡུར་ན་ཧ་ཅང་ཆེ་བ་ཡོད་རེད། མ་ཟད་བོད་ནང་གི་བོད་མི་ཚོས་བོད་སྐད་བཤད་དུས་བོད་སྐད་དག་མོ་དང་དེ་སྔོན་ངས་རྩ་བ་ནས་གོ་མྱོང་མེད་པའི་ཐ་སྙད་གསར་པ་མང་པོ་ཞིག་བཀོལ་སྤྱོད་བྱེད་ཀྱི་འདུག དེ་ཚོ་ཅ་དངོས་གསར་པ་རྣམས་ཀྱི་མིང་གསར་པ་རྣམས་རེད་འདུག གཞན་སྐད་ཡིག་གི་ཐད་ནས་དམིགས་བསལ་དོ་སྣང་འདྲ་པོ་ཞིག་ག་རེ་བྱུང་སོང་ཟེར་ན། ང་ཡར་མར་ཕྱིན་ས་མང་ཆེ་བ་འབྲོག་ཁུལ་རེད། འབྲོག་ཁུལ་ནས་སྦྲགས་སྐད་མི་བཤད་རྒྱུའི་ཐོག་དམིགས་བསལ་དོ་སྣང་བྱེད་ཀྱི་འདུག གཞན་སྐད་ཡིག་རང་གི་ཐོག་ལ་སློབ་གཉེར་བྱེད་མཁན་ཡང་མང་པོ་འདུག བཙན་བྱོལ་ནང་ནས་སྐད་ཆ་བཤད་དུས་བྱ་ཚིག་གི་མ་འདང་ནས་བྱ་ཚིག་གཅིག་གིས་བྱ་ཚིག་མང་པོ་ཞིག་གི་ཚབ་བྱས་ནས་བཤད་ཀྱི་ཡོད་རེད་ཨ། ང་ཕར་བོད་ལ་འགྲོ་དུས་ཁོང་ཚོ་མཉམ་དུ་སྐད་ཆ་བཤད་དུས་ང་རང་གི་བྱ་ཚིག་བཀོལ་སྤྱོད་བྱེད་སྟངས་འགྲིག་གི་མེད་པའི་ཚོར་སྣང་བྱུང་སོང་། གང་ཡིན་ཟེར་ན་ང་སྐད་ཆ་སྟངས་འདི་ལ་ཅུང་ཙམ་གོམས་ཡོད་རེད། དེ་ནམ་རྒྱུན་སྐད་ཆ་བཤད་དུས་ཁ་ནས་ཤོར་འགྲོ་གི དེ་ཁྱད་པར་ཆེན་པོ་ཞིག་རེད་དྲན་བྱུང་།
དྲི་བ། བཙན་བྱོལ་ནས་སློབ་ཐོན་ཟིན་པ་དང་སློབ་སྦྱོང་བྱེད་མཁན་མང་པོ་ཞིག་ཡོད་དུས། དེ་དག་དང་བོད་ནང་གི་ན་གཞོན་བར་ལ་མི་ཚེའི་མདུན་ལམ་གྱི་ཁ་ཕྱོགས་འཛིན་སྟངས་ཐད་ལ་མི་འདྲ་བ་ག་རེ་ཞིག་མཐོང་བྱུང་།
ལན། དེ་གཉིས་ལ་ཁྱད་པར་ཕྲན་ཙམ་ཡོད་པའི་ཚོར་སྣང་བྱུང་ལ། ཡོད་ཀྱང་དགོས་པ་འདྲ་རེད། བོད་ནང་ལ་མཚོན་ན་ཕ་མ་སྤུན་མཆེད་ལྷན་དུ་ཡོད་རེད། སློབ་སྦྱོང་གི་བརྒྱུད་རིམ་ནང་དཀའ་ངལ་ག་རེ་འཕྲད་ནའང་རྒྱབ་སྐྱོར་བརྒྱ་ཆ་བརྒྱ་བྱེད་མཁན་ཡོད་རེད། བཙན་བྱོལ་ནང་ལ་དེ་འདྲ་རང་མ་རེད། ཡིན་ནའང་བཙན་བྱོལ་ནང་ལ་མཚོན་ན་སློབ་སྦྱོང་ཡག་པོ་བྱེད་མཁན་ཚོར་མདུན་ལམ་རྒྱ་ཆེན་པོ་རེད་ལ། ཕུགས་རྒྱང་རིང་པོ་ལ་དམིགས་ཡུལ་འཛིན་མཁན་དེ་འདྲའང་མང་པོ་ཡོད་རེད། བོད་ནང་དུ་མཚོན་ན་ཁོ་རང་ཚོའི་ལས་ཀ་ག་རེ་ཡིན་ན་ཡང་ཆེད་ལས་རང་གི་ཐོག་ལ་འགྲོ་རྒྱུའི་ཁ་ཕྱོགས་འཛིན་མཁན་ཅུང་ཙམ་ཡོད་ས་རེད། དཔེར་ན། ཚོང་གི་ཐོག་ནས་ཡིན་ན་དཔལ་འབྱོར་རིག་པར་ཆེད་སྦྱོང་བྱས་ཏེ་ཆེད་ལས་རང་གི་ཐོག་ལ་དོ་སྣང་བྱས་ནས་མ་འོངས་པའི་མི་ཚེའི་ཁ་ཕྱོགས་དེ་ཆེད་ལས་དེ་རང་གི་ཐོག་བསྐྱོད་ཐུབ་པ་དང་། འཚོ་བ་ཡང་དེའི་ཐོག་ནས་བསྐྱལ་ཐུབ་པ་ཞིག་ལ་ཁ་ཕྱོགས་འཛིན་མཁན་མང་པོ་རེད་འདུག ལྷག་ཏུ་ང་འགྲོ་སའི་ས་ཆ་ཁག་ནས་གཞས་དང་ཞབས་བྲོ། གློག་བརྙན་འཁྲབ་སྟོན་པ། གློག་བརྙན་སྒྲིག་སྦྱོར་བ་ལྟ་བུའི་སྒྱུ་རྩལ་གྱི་ལམ་བུར་བསྐྱོད་མཁན་གྱི་ན་གཞོན་ཅུང་ཙམ་ཡོད་ས་རེད་བསམ་པའི་ཚོར་སྣང་བྱུང་། གཞན་བོད་ཕྱི་ནང་གཉིས་ཀྱི་ན་གཞོན་རྣམས་ཀྱི་བར་ལ་ཁྱད་པར་ཆེན་པོ་གཅིག་དེ་ཚོང་གི་ཐོག་ལ་རེད་འདུག དེང་སང་བོད་ནང་གི་མི་ཚོ་དང་ལྷག་པར་དུ་ན་གཞོན་དེ་ཚོ་ཚོང་གི་སྟེང་ལ་དོ་སྣང་དང་དབྱིངས་ཆེན་པོ་འདུག དེ་སྔ་ཡིན་ན་བོད་ནང་ནས་ཚོང་རྒྱག་མཁན་རྣམས་ཚོང་གི་ཐོག་ཆེད་སྦྱོང་བྱེད་མཁན་ཧ་ཅང་དཀོན་པོ་མེད་པ་ལྟ་བུ་རེད། རེད་དེ་ད་ལྟ་ཡིན་ན་ཆེད་དུ་ཚོང་ལས་ཐོག་སློབ་སྦྱོང་བྱས་ནས་དེའི་སྒང་ནས་བྱ་བ་སྒྲུབ་སྟེ་འགྲོ་རྒྱུར་ཁ་ཕྱོགས་འཛིན་མཁན་མང་པོ་འདུག
དྲི་བ། ཁྱེད་རང་བོད་ནང་གཉེན་འཕྲད་དུ་མ་སོང་གོང་བོད་ནང་འགྲོ་ན་འདི་འདྲ་ཞིག་ཡིན་གྱི་རེད་བསམ་པའི་ཚོད་དཔག་ཅིག་ཡོད་སྲིད། དངོས་སུ་བོད་ནང་འབྱོར་དུས་ཚོད་དཔག་དེ་དང་ལྡོག་ཕྱོགས་སུ་འགྲོ་བའི་གནས་སྟངས་འདྲ་བྱུང་སོང་ངམ།
ལན། དེ་འདྲ་བྱུང་སོང་། སྔོན་མ་ཕ་ཡུལ་ལ་ཡོད་དུས་འཕྲུལ་རིགས་དང་བརྡ་འཕྲིན་གྱི་ཤུགས་རྐྱེན་ཆེན་པོ་ཐེབས་ཡོད་མ་རེད། ནམ་རྒྱུན་ནང་མི་ལྷན་འཛོམས་བྱུང་དུས་གཅིག་གིས་སྐད་ཆ་བཤད་དུས་ཚང་མས་ཉན་ནས་ཕན་ཚུན་ཁ་བརྡ་ལྷུག་པོར་བྱས་ནས་བསྡད་ཀྱི་ཡོད་རེད། དེ་སྐྱིད་པོ་ཞིག་ཀྱང་ཡིན། ངས་སྔོན་མ་ནང་བཞིན་ཕ་ཡུལ་ལ་སོང་དུས་ཕན་ཚུན་སྐད་ཆ་ལྷོད་ལྷོད་དང་ལྷུག་པོར་བཤད་ནས་བསྡད་རྒྱུ་ཡོད་རེད་བསམ་སོང་། ཡིན་ན་ཡང་། ཕ་ཡུལ་དུ་འབྱོར་དུས་དེ་འདྲ་རེད་མི་འདུག དཔེར་ན་མི་གསུམ་ལྟ་བུ་ཞིག་མཉམ་དུ་འཛོམས་ནས་གཉིས་ཀྱིས་ཕན་ཚུན་སྐད་ཆ་བཤད་བཞིན་ཡོད་ན་མི་གཞན་དེས་ཁ་པར་བཀོལ་ནས་སྐད་ཆ་བཤད་མཁན་དེ་གཉིས་དང་འབྲེལ་བ་མེད་པ་ལྟ་བུ་རེད་འདུག སྔོན་མ་ནང་བཞིན་སྐད་ཆ་ཉན་རེས་དང་བཤད་རེས་ཀྱི་དྲོད་དེ་ཡལ་ཚར་འདུག ཐག་ཉེ་ས་ན་ཡོད་པའི་མི་རྣམས་ཐག་རིང་དུ་གྱུར་ཡོད་པའི་སྣང་བ་ཞིག་བྱུང་། དེ་འགྱུར་བ་ཆེན་པོ་ཞིག་སོང་འདུག ཇ་ཁང་ཟ་ཁང་དུ་འགྲོ་དུས་དྲ་བ་ཡག་པོ་ཡོད་སྟབས་མི་རེའི་ལག་ཏུ་ཁ་པར་རེ་བཟུང་ནས་ཁ་པར་ལ་འགོ་འཐོམ་འདུག་པ་ལས་སྐད་ཆ་ལྷོད་ལྷོད་བྱས་ནས་བཤད་དེ་སྡོད་པའི་སྔོན་མའི་ཁོར་ཡུག་དེ་ཧ་ཅང་ཉམས་འདུག དེ་ལྡོག་ཕྱོགས་ཀྱི་ཚོར་བ་འདྲ་པོ་ཞིག་བྱུང་སོང་ལ། ཡག་པོ་མི་འདུག་བསམ་པའི་ཚོར་སྣང་ཡང་བྱུང་།།
གསར་འགོད་པ་བཀྲ་ཤིས་དོན་གྲུབ་ཀྱིས་བཅར་འདྲི་བྱས།


text:
རྒྱ་གར་གཞུང་གིས་ཨ་སམ་མངའ་སྡེའི་ཕྱི་མི་བཀག་སྡོམ་གྱི་བཅའ་ཁྲིམས་བསྐྱར་གསོ་བྱས་ཏེ་ཡུལ་དེར་གནས་སྡོད་མི་གྲངས་ས་ཡ་ ༤ ལྷག་གིས་མི་སེར་ཡིན་པ་ར་སྤྲོད་མ་ཐུབ་ཚེ་ཡུལ་མིའི་ཐོབ་ཐང་འཕྲོག་རྒྱུ་ཡིན་སྐོར་བསྒྲགས་འདུག
ཉེ་སྔོན་རྒྱ་གར་གཞུང་གིས་ཨ་སམ་མངའ་སྡེ་ (Assam) ནང་གི་མི་མང་ཡོངས་ལ་ཕྱི་ལོ་ ༡༩༧༡ སྔོན་རྒྱ་གར་ནང་ཡོད་པའི་བདེན་དཔང་ཡོད་མེད་ཞིབ་བཤེར་གནང་བ་བརྒྱུད་ཞིབ་འཇུག་སྙན་ཐོ་ཞིག་བཏོན་པའི་ནང་། ཡུལ་དེའི་མི་གྲངས་ས་ཡ་ ༤ ལྷག་ལ་མི་སེར་གྱི་ཆ་རྐྱེན་ཚང་མེད་པས་ཁྲིམས་འགལ་གྱིས་རྒྱ་གར་ནང་འཛུལ་བར་ངོས་འཛིན་བྱེད་ཀྱི་ཡོད་པ་མ་ཟད། ཨ་སམ་མངའ་སྡེའི་ནང་བཀག་ཉར་ཁང་ ༦ ཡོད་པ་དེར་མི་གྲངས་ ༡༠༠༠ ཙམ་ལས་ཤོང་ཀྱི་མེད་པས། བཀག་ཉར་ཁང་ནང་འཚང་ཁ་མི་ཡོང་ཆེད་རྒྱ་གར་གཞུང་གིས་འགྲོ་གྲོན་ཧིན་སྒོར་ས་ཡ་ ༤༧༠ བཏང་སྟེ། ཨ་སམ་གྱི་གྷོལ་པ་ར་རྫོང་ (Goalpara) ནང་མི་གྲངས་ ༣༠༠༠ ལྷག་ཤོང་བའི་བཀག་ཉར་ཁང་གསར་པ་ཞིག་འཛུགས་སྐྲུན་བྱེད་བཞིན་ཡོད་འདུག
ཞིབ་འཇུག་བྱས་པ་ལྟར་ན། སྤྱིར་ཨ་སམ་མངའ་སྡེའི་ནང་ཡུལ་མི་ཁྱོན་ས་ཡ་ ༣༡ ལྷག་ཡོད་པ་ལས་ས་ཡ་ ༤ ལྷག་གིས་རྒྱ་གར་གྱི་མི་སེར་ཡིན་པ་ར་སྤྲོད་བྱེད་ཐུབ་ཀྱི་མེད་པ་དང་། ཁོང་ཚོ་མང་ཆེ་བ་ཁྱིམ་མཚེས་རྒྱལ་ཁབ་བྷང་ལ་ཌེ་ཤི་ནས་ཡོང་བའི་སྐྱབས་བཅོལ་བ་ཡིན་འདུག
ད་ལྟའི་ཆར་རྒྱ་གར་གཞུང་ནས་ཁོང་ཚོ་ཕྱིར་འཕུད་གཏོང་རྒྱུ་ཡིན་པའི་བཀོད་ཁྱབ་སོགས་བཏང་མེད་ཀྱང་། སྐྱབས་བཅོལ་བ་དེ་ཚོས་རྒྱ་གར་གྱི་ཡུལ་མིའི་ཐོབ་ཐང་འཕྲོག་གི་ཡོད་སྟབས།ཁོང་ཚོའི་འོས་བསྡུའི་ཐོབ་ཐང་དང་མི་སེར་ལག་འཁྱེར། དེ་བཞིན་ས་ཆའི་བདག་དབང་སོགས་འཕྲོག་རྒྱུ་ཡིན་པ་མ་ཟད། མི་འགྱངས་བར་བཀག་ཉར་ཁང་དུ་བཅུག་རྒྱུ་ཡིན་པའི་ཐག་གཅོད་གནང་ཡོད་འདུག
ཕྱི་ལོ་ ༡༩༧༩ ལོ་ནས་བཟུང་ཨ་སམ་མངའ་སྡེ་ཡོངས་ཀྱི་སློབ་ཕྲུག་མཐུན་ཚོགས་(All Assam Students Union) ཀྱིས་བྷང་ལ་ཌེ་ཤི་ནས་ཡོང་བའི་སྐྱབས་བཅོལ་བ་ཚོར་ངོ་རྒོལ་གྱི་ལས་འགུལ་རྒྱ་ཆེན་པོ་སྤེལ་ཏེ། ཁྱོན་སྐྱབས་བཅོལ་བ་ ༢༠༠༠ ལྷག་གི་ཚེ་སྲོག་ཤོར་ཡོད་ཅིང་། ཁོང་ཚོ་ཕལ་ཆེ་བ་ཁ་ཆེ་བ་ཡིན་འདུག
ཕྱི་ལོ་ ༡༩༨༥ ལོར་སྐབས་དེའི་རྒྱ་གར་གྱི་སྲིད་བློན་རཱ་ཇེབ་གྷན་རྡི་ (Rajiv Gandhi) མཆོག་གི་སྣེ་འཁྲིད་འོག ཨ་སམ་མངའ་སྡེ་ཡོངས་ཀྱི་སློབ་མའི་མཐུན་ཚོགས་དང་ས་གནས་ཚོགས་པ་གཞན་འགའ་མཉམ་འབྲེལ་ཐོག་བྷང་ལ་ཌེ་ཤིའི་སྐྱབས་བཅོལ་བར་གྲོས་ཆོད་ཅིག་གཏན་འབེབ་བྱས་པའི་ནང་། ཕྱི་ལོ་ ༡༩༧༡ ཟླ་ ༣ ཚེས་ ༢༤ རྗེས་ནས་རྒྱ་གར་ནང་ཡོང་བ་ཚོ་ཁྲིམས་ཐོག་ནས་ཕྱི་མིར་ངོས་འཛིན་བྱ་རྒྱུ་ཡིན་པ་གསལ་ཡོད་འདུག
གནད་དོན་དབྱེ་ཞིབ་པ་ཚོས། གལ་སྲིད་རྒྱ་གར་གཞུང་གིས་མི་སེར་ར་སྤྲོད་མ་ཐུབ་པའི་སྐྱབས་བཅོལ་བ་རྣམས་བྷང་ལ་ཌེ་ཤིའི་ནང་ཕྱིར་སློག་གཏང་ཚེ། འབར་མའི་རོ་ཧིན་གྷ་ (Rohingya) ཁ་ཆེ་གྲངས་ཉུང་མི་རིགས་ཚོ་རྒྱལ་ཁབ་དེ་ནས་ཕྱིར་འཕུད་བཏང་པ་དང་གནས་སྟངས་གཅིག་མཚུངས་སུ་འགྱུར་ངེས་ཡིན་སྐོར་བརྗོད་ཀྱི་འདུག འོན་ཀྱང་། རྒྱ་གར་གཞུང་དང་བྷང་ལ་ཌེ་ཤི་གཞུང་གཉིས་བར་ཡུལ་མི་རྩིས་སྤྲོད་བྱེད་པའི་ཆིངས་ཡིག་སོགས་གང་ཡང་མེད་སྟབས། བྷང་ལ་ཌེ་ཤི་གཞུང་གིས་རྒྱ་གར་ནང་ཡོང་བའི་སྐྱབས་བཅོལ་བའི་གནས་སྟངས་དེ་རྒྱ་གར་གྱི་གནད་དོན་ཞིག་ཡིན་པ་ལས། རྒྱལ་ཁབ་གཉིས་བར་ལ་དེའི་སྐོར་ནས་འབྲེལ་བ་གཅིག་ཀྱང་མེད་སྐོར་བརྗོད་བཞིན་ཡོད་འདུག
ཡང་གནད་དོན་དབྱེ་ཞིབ་པ་འགས་དེ་ནི་འོས་བསྡུའི་སྐབས། ཆབ་སྲིད་ཚོགས་པ་ཚོས་འོས་ཤོག་ཐོབ་ཆེད་ལམ་ཁ་གསར་བཟོ་དང་ཆུ་གློག་འཐེན་པ་སོགས་ཀྱི་ལས་གཞི་གསར་པ་རིགས་སྤེལ་ཏེ་མི་མང་གི་སེམས་བཀུག་ཐབས་བྱེད་བཞིན་ཡོད་པ་ལྟར། ཕྱི་ལོ་ ༢༠༡༩ ལོའི་རྒྱ་གར་རྒྱལ་ཡོངས་ཀྱི་འོས་བསྡུ་ཆེན་མོ་བསླེབ་ལ་ཉེ་རྐྱེན། ཧིན་རྡི་རྒྱལ་ཞེན་པ་ཚོས་རྒྱབ་སྐྱོར་འཚོལ་ཆེད་ཆབ་སྲིད་འཁྲབ་སྟོན་བྱེད་བཞིན་ཡོད་པ་ཙམ་ལས། འོས་བསྡུ་ཆེན་མོའི་རྗེས་ནས་གནད་དོན་དེ་རིམ་གྱིས་འཇགས་འགྲོ་རྒྱུ་ཡིན་པར་ངོས་འཛིན་བྱེད་ཀྱི་འདུག
ཕྱི་ལོ་ ༡༩༤༧ ལོའི་སྔོན་དུ་རྒྱ་གར་དང་བྷང་ལ་ཌེ་ཤི། པཱ་ཀི་སི་ཐན་བཅས་དབྱིན་ཇིའི་འཛིན་སྐྱོང་གཅིག་གི་འོག་ཡོད་པ་དང་། ཕྱིས་སུ་དབྱིན་གཞུང་གིས་རང་བཙན་སྤྲོད་དུས་ཁ་ཆེ་བ་ཡིན་པའི་པཱ་ཀི་སི་ཐན་དང་བྷང་ལ་ཌེ་ཤི་གཉིས་ཀྱིས་རང་བཙན་རྒྱལ་ཁབ་གཅིག་གི་ངོ་བོའི་ཐོག་ནས་རང་བཙན་བླངས་ཡོད་པ་དང་། སྐབས་དེར་བྷང་ལ་ཌེ་ཤིའི་མིང་ལ་ཤར་པཱ་ཀི་སི་ཐན་དུ་འབོད་ཀྱི་ཡོད་འདུག ཡུལ་དེ་ནས་ཧིན་རྡི་བ་མང་པོ་རྒྱ་གར་ནང་གནས་སྤོར་བྱས་པ་དང་མཉམ་དུ་ཁ་ཆེ་བ་མང་པོ་ཞིག་ཀྱང་སྐྱབས་བཅོལ་དུ་ཡོང་ཡོད་པ་རེད། ཕྱི་ལོ་ ༡༩༧༡ ལོར་བྷང་ལ་ཌེ་ཤི་དང་པཱ་ཀི་སི་ཐན་བར་དམག་འཁྲུག་བྱུང་སྟེ། ལོ་དེའི་ཕྱི་ཟླ་ ༣ ཚེས་ ༢༣ ཉིན་བྷང་ལ་ཌེ་ཤི་ལ་རང་བཙན་ཐོབ་པ་ཡོངས་ཁྱབ་གསལ་བསྒྲགས་བྱས་པ་དང་། ཡུལ་གཉིས་ཀྱི་དམག་འཁྲུག་སྐབས་སྐྱབས་བཅོལ་བ་མང་པོ་ཞིག་རྒྱ་གར་ནང་འབྱོར་ཡོད་འདུག
ཕྱི་ལོ་ ༡༩༥༡ ལོར་ཤར་པཱ་ཀི་སི་ཐན་ནམ་བྷང་ལ་ཌེ་ཤི་ནས་སྐྱབས་བཅོལ་བ་འབོར་ཆེན་རྒྱ་གར་ནང་ཡོང་ནས་རྒྱ་གར་གྱི་མངའ་སྡེ་ཨ་སམ་ནང་བསླེབས་ཏེ། རིམ་གྱིས་ཡུལ་མིའི་ལས་ཀའི་གོ་སྐབས་དང་ཐོབ་ཐང་མང་པོ་ཞིག་འཕྲོག་པར་བརྟེན། ཡུལ་དེར་སྐྱབས་བཅོལ་བ་མུ་མཐུད་མི་ཡོང་ཆེད། ལོ་དེ་རང་ལ་རྒྱ་གར་རྒྱལ་ཡོངས་མི་སེར་ཐོ་འགོད་(National Register of Citizens) ཀྱི་བཅའ་ཁྲིམས་གཏན་འབེབ་བྱས་ཏེ། ད་ལྟའི་བར་བཅའ་ཁྲིམས་དེ་བསྐྱར་གསོ་ཐེངས་འགར་བྱས་ཡོད་ཀྱང་། བཅའ་ཁྲིམས་ནང་གསལ་ལྟར་ལག་བསྟར་བྱེད་ཐུབ་མེད་པ་རེད། འདི་ལོའི་ཕྱི་ཟླ་ ༧ པའི་ནང་བཅའ་ཁྲིམས་དེའི་འཆར་ཟིན་གསར་ཤོས་གསལ་བསྒྲགས་བྱས་ཡོད་འདུག
གསར་འགོད་པ། ཀླུ་མགོན་ཐར།


text:
རྣམ་དཀར་ལྷ་མོ། 2018-01-02
སྤྱི་ལོ2013ལོའི་སྟོན་ཀར་གྲོགས་པོ་འགའ་དང་མཉམ་དུ་ཀྲུང་གོའི་ཕུགས་འདུན་གྱི་རང་སྒྲ་ཞེས་པའི་རྒྱལ་ཡོངས་གླུ་གཞས་འགྲན་བསྡུར་ཞིག་ལ་དོ་སྣང་བྱེད་འགོ་བརྩམས། སྔོན་ཆད་ཀྱང་འདིའི་རིགས་ཀྱི་འགྲན་བསྡུར་གང་མང་ཞིག་ལ་བལྟས་མོད། བག་ཆགས་ཆེན་པོ་ཞིག་ཐེབས་མ་མྱོང་། ཡིན་ན་ཡང་ཐེངས་འདིའི་འགྲན་བསྡུར་ཁྲོད་བོད་ལྗོངས་མེ་ཏོག་རྫོང་ནས་ཐོན་པའི་གཡང་སྐྱིད་མ་ཟེར་བའི་མོན་གྱི་གཞས་མ་ཞིག་གི་ཁུ་བྱུག་གདངས་ལ་འགྲན་པའི་སྐད་ངག་དང་བབ་ཆགས་ལྷོད་ལ་བཀོད་པའི་ཉམས་འགྱུར་དེ་སྟོན་རླུང་འཇམ་པོ་ཞིག་དང་འདྲ་བར་ཐེངས་འདིའི་འགྲན་བསྡུར་ལ་ཁ་དོག་གསར་པ་ཞིག་བསྩལ་བྱུང་། ཟླ་ངོ་གཉིས་ལྷག་གི་འགྲན་བསྡུར་བརྒྱུད་རྟིང་རྩོད་འགྲན་བསྡུར་ཁྲོད་གངས་ལྗོངས་མཐོ་སྒང་ནས་ཐོན་པའི་གླུ་མ་འདིས་བྱ་དགའ་ཨང་གཉིས་པ་བླངས། རེ་ཞིག་ཁོ་མོའི་ལྷ་ལ་འགྲན་པའི་གཟུགས་བྱད་དང་། བབ་ཆགས་ཀྱི་རྣམ་འགྱུར། སྙན་འཇེབས་ཀྱི་སྐད་ངག ལྷོད་ཡངས་བག་ཕེབས་ཀྱི་གཞས་གདངས་དག་ཀུན་གྱི་བརྗོད་བྱར་གྱུར།
གཡང་སྐྱིད་མ་ནི་སྤྱི་ལོ1986ལོར་བོད་ཤར་སྐྱིད་པའི་ཞིང་ཁམས་ཉིང་ཁྲི་ས་ཆར་སྐྱེས་ཤིང་ཆུང་དུས་ནས་ཨ་ཕྱི་དང་ཨ་མྱེའི་གཅེས་སྐྱོང་འོག་འཚར་ལོངས་བྱུང་། ཁོ་མོའི་དངོས་མིང་ལ་ཚེ་རིང་གཡང་སྐྱིད་ཟེར་ཞིང་ད་ལྟ་ཀུན་གྱིས་གཡང་སྐྱིད་མ་ཞེས་འབོད་བཞིན་ཡོད་ལ། ཆུང་ནས་སློབ་གྲྭའི་སྒོ་ཐེམ་རྡོག་པས་མནན་པས་ཀྲུང་གོའི་འཕྲིན་སྦྱོར་སློབ་ཆེན་གྱི་འཁྲབ་སྟོན་སྡེ་ཁག་ནས་སློབ་མཐར་ཕྱིན། སློབ་མཐར་ཕྱིན་རྗེས་ཁོ་མོའི་ཕ་མའི་རེ་བ་ལྟར་ན། མཐོ་སྒང་གི་གཞོན་སྐྱེས་དག་གིས་ནམ་རྒྱུན་གདམས་ཀ་བྱེད་སྲིད་པའི་མདུན་ལམ་སྟེ། གཞུང་ཞབས་པར་རྒྱུགས་སྤྲད་ནས་འཇིག་རྟེན་འཁོར་བར་ཞུགས་རྒྱུ་དེ་ཡིན། ཡིན་ཡང་ཁོ་མོར་མཚོན་ན་རྨི་ལམ་དང་ཕུགས་འདུན་ཡོད་ལ་འོས་འགན་ཡང་དེ་བས་ལོས་ཡོད། སྤྱི་ལོ2009ལོ་ནས་བཟུང་དངོས་སུ་གླུ་ལེན་པར་བརྩམས་ཤིང་། ལོ་ངོ་དུ་མའི་ནང་འགྲན་བསྡུར་གང་མང་བརྒྱུད་ཅིང་ལྷག་པར་ཀྲུང་གོའི་ཕུགས་འདུན་གྱི་རང་སྒྲ་ཞེས་པའི་གར་སྟེགས་ཁོ་མོར་སྐད་གྲགས་ཆོད་པ་དང་ཆབས་ཅིག་མེ་ཏོག་རྫོང་དང་མོན་གྱི་གདོད་མའི་གདངས་དབྱངས་སྙན་མོ་དེ་སླར་ཡང་ཀུན་གྱི་རྣ་བའི་བཅུད་དུ་གྱུར།
སྤྱི་ལོ2013ལོའི་འགྲན་བསྡུར་ཚར་རྗེས་ཀུན་གྱིས་ཁོ་མོའི་དེ་ལས་ལྷག་པའི་བརྩམས་ཆོས་དང་སྐད་ངག་ལ་རེ་སྒུག་བྱས་མོད། གློ་བུར་ཁོ་མོའི་གསར་རྩོམ་དང་འཕེལ་རྒྱས་སྐོར་གྱི་གཏམ་ཞིག་ཐོས་རྒྱུ་མི་འདུག ལོ་ངོ་གཅིག་དང་གཉིས། ལོ་ངོ་གསུམ་སོང་རྗེས། སྟེས་དབང་གིས་པོད་འཕྲིན་ཁྲོད་ནས《པད་མ་བཀོད་པའི་གསང་ཁམས།》ཞེས་པའི་དངོས་ཟིན་གློག་བརྙན་ཞིག་མཐོང་བྱུང་། དངོས་ཟིན་གློག་བརྙན་དེ་ནི་གཡང་སྐྱིད་མའི་ད་ལྟའི་གནས་བབ་བརྗོད་པར་བརྒྱུད་འདས་པའི་ལོ་ངོ་དག་གི་ཁྲོད་ཅི་ཞིག་བསྒྲུབས་དང་སྒྲུབ་བཞིན་པ་དང་། དེ་མིན་རིམ་བཞིན་བོད་ལྗོངས་སུ་ལོག་ནས། བོད་ཤར་མེ་ཏོག་རྫོང་དུ་རང་ཉིད་དགའ་ཞེན་ཆེ་བའི་མོན་གྱི་གླུ་གཞས་དག་ཉམས་ལེན་བྱས་ཤིང་། གླུ་གཞས་བརྒྱུད་ནས་ཁོ་མོའི་མ་འོངས་འཕེལ་རྒྱས་གཏོང་ཕྱོགས་དང་གླུ་གཞས་ལ་བཅངས་པའི་བརྩེ་བ་བཀོད་འདུག ཁོ་མོས་འདས་ཟིན་པའི་ཁྲོད་ནས་བློ་བསྐྱེད་འགའ་རེ་བརྗོད་དུས། མོ་རང་གཞས་གཏོང་རྒྱུར་ཤིན་ཏུ་དགའ་པོ་ཡོད་ལ། ཡིན་ཡང་གཞས་གཏོང་རྒྱུར་དགའ་བའི་གྲངས་ཉུང་མི་རིགས་གཞན་ལྟ་བུའི་སྤོབས་པ་ཆེ་ཞིང་ཅི་ཡང་སྒྲུབ་ཐུབ་པ་ཞིག་མིན་ལ། མོན་པའི་རྒྱུད་དུ་གྲུབ་པའི་ལྷུན་ཆགས་ཀྱི་གཤིས་རྒྱུད་དེ་རང་གཤིས་སུ་གྱུར་ཡོད་ལ། ལྷག་པར་རང་བྱུང་ཁམས་ཆེན་མོ་དང་རང་ཉིད་ཀྱི་དད་མོས། དེ་མིན་ཉེ་འཁོར་གྱི་བདེ་ལྡན་ཁོར་ཡུག་འདི་ལ་སྨོན་འདུན་དང་བསྟོད་གླུ་ལེན་རྒྱུར་ཤིན་ཏུ་དགའ་པོ་ཡོད་ཅེས་ཟེར་བཞིན་འདུག
མོན་གྱི་གཞས་ནི་དུས་རབས་ཉི་ཤུ་པའི་སྐབས་ནས་བཟུང་བོད་ལྗོངས་ལྷ་སའི་ཕྱོགས་སུ་དར་འགོ་བརྩམས་ཤིང་། དུས་རབས་དེའི་ཁྲོད་ལྷ་སའི་བྱིངས་ལ་སྟོད་གཞས་དང་ནང་མ་རྒྱུགས་ཆེ་ལ། ཀུན་གྱི་དགའ་བསུ་ཆེན་པོ་ཐོབ་བཞིན་ཡོད་ལ། དེ་དུས་མོན་གྱི་དམངས་གཞས་འགའ་ཤས་ཀྱང་ལྷ་སའི་ནང་མ་ཁང་ནས་རིམ་བཞིན་བོད་ཀྱི་ས་ཆ་ཀུན་ལ་ཁྱབ། ཁོ་མོའི་དྲན་པའི་ནང་། རང་གི་མི་རིགས་དེ་ཕ་ཡུལ་གྱི་རི་ཆུ་ནགས་གསུམ་དང་སྲོག་ལྡན་སྐྱེ་དངོས་ལ་མི་རབས་ནས་མི་རབས་བར་ལུས་ངག་ཡིད་གསུམ་གྱིས་དད་པའི་སྒོས་ངག་ཏུ་གྱེར་བཞིན་ཡོད། ཡིན་ཡང་དུས་སྐབས་འདིར་སླེབས་པ་ན་རྒྱུད་འཛིན་པ་ཇེ་ཉུང་དུ་འགྲོ་བཞིན་ཡོད་སྐབས། ཨ་ཕྱིའི་ཤུགས་རྐྱེན་འོག་ཁོ་མོ་མི་རབས་བདུན་པའི་རྒྱུན་འཛིན་པར་གྱུར། དེ་ཡང་ད་ལྟའི་གྲུབ་འབྲས་ལ་གཞལ་ན་ཁོ་མོའི་འབད་བརྩོན་དང་དགའ་མོས་གླེང་མ་དགོས་པར་གཞན་དུ་རང་ངོས་ཀྱི་འགན་ཁུར་ཞིག་དང་ཡུལ་དེའི་རང་བྱུང་ཁོར་ཡུག་གིས་ཀྱང་མཐུན་རྐྱེན་བཟང་པོ་བསྐྲུན་ཡོད་པ་གདོན་མི་ཟ། མོན་གྱི་གླུ་གཞས་དང་། ཨ་ཅེ་ལྷ་མོའི་རྣམ་ཐར་གྱི་སྒྲ་དབྱངས། དེ་མིན་ནང་ཆོས་ཀྱི་དབྱངས་རྟ་བཅས་གཞི་གཅིག་ཏུ་བསྡོམས་ནས་ངོ་མཚར་ཁྱད་འཕགས་ཀྱི་གླུ་གཞས་གང་མང་ཞིག་ཉན་མཁན་དག་གི་རྣ་ལམ་དུ་བཀོད་ཡོད་ལ། ཉེ་བའི་རིང་ཁོ་མོས་རིམ་བཞིན་བྱིན་ཆགས་དང་སྙན་འཇེབས་ཀྱིས་ཁེངས་པའི་གླུ་སྐད་དེ་ཁྱེར་ནས་ཧྲང་ཧེ་དང་ཁྲུང་ཆིང་། ཁྲེང་ཏུའུ་སོགས་ནང་ལོགས་ཀྱི་གྲོང་ཁྱེར་ཆེ་ཁག་དུ་མ་ནས་རང་ཉིད་ཀྱི་གླུ་གཞས་ཆེད་ཚོགས་འཚོགས་ཤིང་། སླར་ཡང་ཀུན་གྱི་མིག་མདུན་དུ་མི་ལོ་གསུམ་གྱི་ཡར་སྔོན་དུ་གར་སྟེགས་སྟེང་གི་གཞས་ཀྱི་བུ་མོ་འདི་ཉིད་མངོན་བྱུང་། ད་ལྟའི་ཁོ་མོ་ལ་མཚོན་ན་སྔོན་ལས་ལྷག་པའི་བབ་ཆགས་དང་བརྗིད་ཉམས་ལྡན་ལ། ཁོ་མོའི་སྐད་ངག་གིས་ཉན་མཁན་ཁྲི་སྟོང་མང་པོར་བོད་ཤར་མོན་གྱི་ཡུལ་ལ་བློ་སེམས་འཁོར་ཏུ་འཇུག་པར་མ་ཟད་ཟང་ཟིང་གི་སྤྱི་ཚོགས་འདི་ནས་ལྷིང་འཇགས་ཀྱི་ངལ་གསོའི་བབ་སྟེགས་གསར་པ་རེའང་བསྩལ་བྱུང་།
ད་ལྟའི་བར་ཁོ་མོའི་ཚབ་མཚོན་གྱི་གླུ་གཞས་ལ《སྐྱོ་གཞས།》དང《འདི་ཡུན་དུ་བརྟན་པའི་སྨོན་ལམ་ཤོག》《པདྨའི་བཞིན་རས།》《གཉིད་ལས་སད་པར་གྱུར་ཅིག》《རི་བོ་ནག་པོ》སོགས་ཁྱེར་ནས་ཀྲུང་གོའི་ཕུགས་འདུན་གྱི་རང་སྒྲ་དང་། སྤྱི་ལོ2015ལོའི་ཀྲུང་གོའི་སྐར་ཆེན་སོགས་སུ་ཞུགས་མྱོང་ལ། ད་དུང《སྤུན་གྲོགས》ཞེས་པའི་གློག་བརྙན་དང《གྲོང་ཁྱེར་གྱི་འཆར་སྣང་ལས་ཨ་བྷོ།》དང《མི་རེར་ཕྱེད་རེ》སོགས་གློག་བརྙན་ཆུང་གྲས་མང་པོ་ཕབ་སྐྲུན་བྱས་མྱོང་།
སྔོན་ཆད་མཚན་སྙན་གྱི་བ་དན་དགུང་ལ་འཕྱོ་དུས་ཁོ་མོ་ལྷོད་ཡངས་སུ་དབེན་པའི་དབྱིངས་ལ་འཐིམ་ནས་རྩེ་གཅིག་གིས་རང་སར་བསྡད། ཕལ་ཆེར་མི་རྣམས་ཀྱིས་ཁོ་མོའི་གླུ་གཞས་མ་གཏོགས་ཡིད་ལ་བག་ཆགས་ཡལ་བཞིན་པའི་སྒང་དུ་ཁོ་མོ་སླར་ཡང་ལྷོད་ཡངས་སྒོས་ཕྱིར་སླེབས་ཤིང་། ལྷིང་འཇགས་ཀྱི་ཉམས་མི་འདྲ་བ་ཞིག་གི་སྒོ་ནས་རང་གི་ཆེད་བསྒྲིགས་ཐོག་མ་བསྲེགས་བཅད་བརྡར་གསུམ་བྱས་ཤིང་མི་འགྱངས་པར་སྒོར་འབུད་རྒྱུ་རེད། དེ་ཡང་ཁོ་མོས་བཤད་པ་བཞིན་དུ། ཆུང་དུས་ནས་ཨ་ཕྱི་དང་ཨ་མྱེ་ཡི་རིང་ལ་ཆད་མ་མྱོང་པའི་མེས་པོའི་དབྱངས་རྟ་དེ་རང་བྱུང་ཁམས་དང་ཚེ་སྲོག་བར་གྱི་འཆམ་མཐུན་དང་ཞི་བས་སྦྲེལ་བའི་གཏམ་རྒྱུད་དེ་དག་ང་རང་གི་ཤ་གསེང་རུས་པའི་གཏིང་ལ་ཟུག་འདུག ང་རང་གིས་གྱེར་བའི་གཞས་གདངས་རེ་རེ་ནི་རང་ས་རང་ཡུལ་ལ་བཅོལ་བའི་བརྩེ་སེམས་དྲོན་མོ་ཞིག་ཀྱང་ཡིན་ཞེས་ཡང་ཡང་བརྗོད་བཞིན་འདུག །
དོ་སྣང་ཆེ་བའི་རྩོམ།
རྩོམ་གསར། 10